नरेंद्र भाई मोदी के प्रधानमंत्री बनने के तीन महीने बाद ही साबरमती में जब हम ने शी जिनपिंग को उनके साथ झूले पर झूलता देखा था तो लगा था कि अब भारत-चीन रिश्ते कुछ-कुछ झूमने लगेंगे। आख़िर पूरे साठ साल बाद हमने किसी चीनी राजनेता को तब ऐसा सार्वजनिक सम्मान दिया था। राजनयिक आचरण संहिता की तमाम जंज़ीरें तोड़ कर हमारे प्रधानमंत्री जिनपिंग को बाहों में भरने दौड़े थे। लेकिन मुझे नहीं पता कि इन साढ़े तीन साल में ऐसा क्या हुआ कि दोनों की तलवारें म्यान से थोड़ी-थोड़ी बाहर आती गईं। बहुतों की तरह मेरी भी समझ में नहीं आता है कि क्यों हमें अपना राष्ट्रवाद जगाए रखने के लिए लगातार एक पाकिस्तान और एक चीन की ज़रूरत है?